钦定古今图书集成/明伦汇编/闺媛典/第330卷 > 李侃妻杨氏
## 钦定古今图书集成/明伦汇编/闺媛典/第330卷 > 李侃妻杨氏

按《唐书列女传》：“杨烈妇者，李侃妻也。建中末，李希烈
陷汴，谋袭陈州，侃为项城令。希烈分兵数千，略定诸
县，侃以城小，贼锐欲逃去。妇曰：‘寇至当守，力不足则
死焉。君而逃，尚谁守’？侃曰：‘兵少财乏，若何’？妇曰：‘县不守，则地贼地也，仓廪府库皆其积也，百姓皆其战士
也，于国家何有？请重赏募死士，尚可济’。侃乃召吏民”
入廷中，曰：“令诚若主也，然满岁则去，非如吏民生此
土也，坟墓存焉。宜相与死守，忍失身北面奉贼乎？”众
泣许诺，乃徇曰：“以瓦石击贼者，赏十钱；以刀矢杀贼
者，万钱。”得数百人。侃率以乘城，妇身自爨以享。众报
贼曰：“项城父老义不下贼，得吾城不足为威，宜亟去，
徒失利，无益也。”贼大笑。侃中流矢还家，妇责曰：“君不
在人，谁肯固守？死于外犹愈于床也。”侃遽登城，会贼
将中矢死，遂引去，县卒完。诏迁侃太平令。先是，万岁
通天初，契丹寇平州，邹保英为刺史，城且陷，妻奚率
家僮女丁乘城不下贼，诏封诚节夫人。默啜攻飞狐，
县令古元应妻高能固守，虏引去，诏封殉忠县君。史
思明之叛，卫州女子侯、滑州女子唐、青州女子王，相
与歃血赴行营讨贼，滑濮节度使许叔冀表其忠，皆
称“果毅”，虽敢决不忘于国，然不如杨慷慨知君臣大
义云。